เมืองไทยฯขายประกันควบ3ความคุ้มครอง
เมืองไทยประกันชีวิตจับมือทรูฯขายควบ 3 ความคุ้มครอง
3 ก.ย. 2553

เมืองไทยประกันชีวิตจับมือทรูฯขายควบ 3 ความคุ้มครอง 
แหล่งข่าวจากบริษัทเมืองไทยประกันชีวิต เปิดเผยว่า ได้ร่วมมือกับบริษัททรูคอร์เปอร์เรชั่น ทำโครงการ เฮลท์ แอนด์ แอคซิเด็นท์ เสนอขายประกันอุบัติเหตุส่วนบุคคล ประกันสุขภาพ และประกันโรคร้ายแรง ให้กับลูกค้าของบริษัททรูฯ มีความคุ้มครอง 3 กรณี ทั้งอุบัติเหตุ สุขภาพ และ โรคมะเร็ง ในกรมธรรม์เดียว โดยลูกค้าจะได้รับการชดเชยรายได้กรณีเป็นผู้ป่วยในที่เข้ารับการรักษาตัวในโรงพยาบาลตั้งแต่ 6 ชั่วโมงขึ้นไป วันละ 3,000 บาท สูงสุดไม่เกิน 365 วัน และค่ารักษากรณีเกิดอุบัติเหตุทั่วไป รวมถึงรถจักรยานยนต์ครั้งละ 3 หมื่นบาท 
สำหรับ ความคุ้มครองชีวิต กรณีเสียชีวิตจากการเจ็บป่วยคุ้มครอง 1 แสนบาท หากเสียชีวิตจากอุบัติเหตุ ทุพพลภาพถาวรทั่วไป จะได้รับความคุ้มครอง 1 ล้านบาท และหากเป็นการเสียชีวิตจากสาธารณภัย เช่น รถทัวร์ จะได้รับความคุ้มครอง 2 ล้านบาท แต่ถ้าเป็นการเสียชีวิตจากรถจักรยานยนต์ จะได้รับความคุ้มครอง 6 แสนบาท
“อย่างคนอายุ 36 ปี เบี้ยประกันวันละ 30 บาท ปีหนึ่งก็ 918 บาท เป็นแบบปีต่อปี โครงการนี้เพิ่งจะเริ่มในเดือนก.ย.นี้ ซึ่งทรูฯ ร่วมมือกับบริษัทประกันหลายแห่ง แต่ว่าแบบประกันที่แต่ละบริษัทขายนั้น แตกต่างกัน รวมถึงแบบประกันของบริษัทก็แตกต่างจากของบริษัทอื่น”แหล่งข่าว กล่าว